Константин Балмонт
Послание към океана

Превод от руски: Андрей Андреев, 1993

chitanka.info

Мой велик, мой древен прародител,

сън хилядолетен пазиш ти —

светлина и здрач, и отмъстител,

небосклон с изчезващи черти.

На мига начален огледало,

отразило първите лъчи,

знанието за света събрало —

как пред теб сърцето да мълчи!

О, единство волно и далечно,

а животът тук е пустота —

към безкрайността ти дишаш вечно

с хиляди жадуващи уста!

Тих и бурен, правда и измама,

ти си и животът, и смъртта —

позволи ми да съм капка само,

твоя капчица от вечността!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.